शहीद हेमंत करकरे पर साध्वी प्रज्ञा का विवादित बयान, कुमार विश्वास बोले- चुनावी हार-जीत के लिए, ये लोग बेशर्मी से ताली बजा रहे?  
हेमंत करकरे पर साध्वी प्रज्ञा का विवादित बयान
वीडियो सोशल मीडिया पर हो रहा वायरल
कुमार विश्वास ने जताया गुस्सा
लोकसभा चुनाव (Lok Sabha Election) में बीजेपी ने साध्वी प्रज्ञा ठाकुर (Sadhvi Pragya Thakur) को मध्य प्रदेश की राजधानी भोपाल (Bhopal) से कांग्रेस उम्मीदवार दिग्विजय सिंह (Digvijay Singh) के खिलाफ मैदान में उतारा है.  भोपाल लोकसभा सीट से बीजेपी प्रत्याशी साध्वी प्रज्ञा ठाकुर ने  26/11 के मुंबई हमले में शहीद हुए हेमंत करकरे (Hemant Karkare) के ख़िलाफ़ विवादित बयान दिया. प्रज्ञा ठाकुर ने कहा कि हेमंत करकरे ने उन्हें गलत तरीक़े से फंसाया है. प्रज्ञा ठाकुर ने कहा कि एक अधिकारी ने हेमंत करकरे से उन्हें छोड़ने का कहा था लेकिन करकरे ने कहा था कि वो कुछ भी करेंगे, सबूत लाएंगे लेकिन साध्वी को नहीं छोड़ेंगे. हेमंत करकरे का ये क़दम देशद्रोह था, धर्मविरुद्ध था. इस पर आप नेता व कवि कुमार विश्वास ने भी तंज कसा है.
कुमार विश्वास ने इस मसले पर अपने आधिकारिक ट्विटर अकाउंट पर ट्वीट किया है. उन्होंने प्रज्ञा ठाकुर का वीडियो शेयर करते हुए लिखा, ''मुंबई आतंकी हमले में आतंकवादियों से सीधे भिड़ने वाले शहीद हेमंत करकरे के बलिदान को उसके कर्मों की सजा बता रही हैं. भोपाल प्रत्याशी जो मंच पर बैठे हैं वो एक चुनावी हार-जीत के लिए, बेशर्मी से ताली बजा रहे हैं? देश के लिए वर्दी में शहीद हो चुके एक सिपाही के साथ ये सलूक?''

मुम्बई आतंकी हमले में आतंकवादियों से सीधे भिडने वाले शहीद हेमंत करकरे के बलिदान को “उसके कर्मों की सज़ा” बता रही हैं भोपाल-प्रत्याशी जो मंच पर बैठे हैं वो एक चुनावी हार-जीत के लिए, बेशर्मी से ताली बजा रहे हैं ? देश के लिए वर्दी में शहीद हो चुके एक सिपाही के साथ ये सलूक ? https://t.co/RFZQltjVFa

साध्वी प्रज्ञा ने शहीद हेमंत करकरे के बारे में यह भी बोलीं, ''वो मुझसे पूछता था कि क्या मुझे सच के लिए भगवान के पास जाना होगा, तो मैंने कहा था कि आपको जरूरत है तो जाइए''. सभा में साध्वी ने कहा, ''मैंने उसे कहा था तेरा सर्वनाश होगा, उसने मुझे गालियां दी थीं. जिस दिन मैं गई तो उसके यहां सूतक लगा था और जब उसे आतंकियों ने मारा तो सूतक खत्म हुआ.'' 
आपको बता दें कि हेमंत करकरे मुंबई में हुए आतंकी हमले में आतंकवादियों की गोलियों का शिकार हुए थे. इसके अलावा जिस केस में साध्वी प्रज्ञा आरोपी थीं, उस मालेगांव सीरियल ब्लास्ट की जांच इनके पास ही थी. हालांकि, उनकी चार्जशीट पर कई तरह के सवाल खड़े हुए थे. गौरतलब है कि बीजेपी ने साध्वी प्रज्ञा ठाकुर को कांग्रेस के दिग्गज नेता दिग्विजय सिंह के खिलाफ भोपाल लोकसभा सीट से उतारा है. प्रज्ञा ठाकुर और दिग्विजय सिंह के खिलाफ पहले भी कई बार निशाना साध चुकी हैं. उन्होंने कहा कि दिग्विजय सिंह द्वारा भगवा आतंकवाद और हिन्दू आतंकवाद शब्द कहना गलत है.